ಮೋದಿಗೆ ಭರ್ಜರಿ ಗೆಲುವು – ಹಾಡಿ ಹೊಗಳಿದ ಡೊನಾಲ್ಡ್ ಟ್ರಂಪ್

ಒಸಾಕಾ: ಲೋಕಸಭಾ ಚುನಾವಣೆಯಲ್ಲಿ ಭರ್ಜರಿ ಗೆಲುವು ಸಾಧಿಸುವ ಮೂಲಕ ಎಲ್ಲರನ್ನೂ ಒಟ್ಟಿಗೆ ಕರೆದೊಯ್ಯುವಲ್ಲಿ ಅದ್ಭುತ ಕೆಲಸ ಮಾಡಿದ್ದೀರಿ ಎಂದು ಅಮೇರಿಕದ ಅಧ್ಯಕ್ಷ ಡೊನಾಲ್ಡ್ ಟ್ರಂಪ್ ಪ್ರಧಾನಿ ನರೇಂದ್ರ ಮೋದಿಯವರನ್ನು ಹಾಡಿ ಹೊಗಳಿದ್ದಾರೆ.

ಜಿ-20 ಸಮ್ಮೇಳನದಲ್ಲಿ ಪ್ರಧಾನಿ ಮೋದಿ ಹಾಗೂ ಡೊನಾಲ್ಡ್ ಟ್ರಂಪ್ ಅವರು ಕಾರ್ಯಸೂಚಿ ರೂಪಿಸುವುದಕ್ಕೂ ಮೊದಲು ಭೇಟಿಯಾಗಿ ಮಾಧ್ಯಮದವರ ಮುಂದೆ ಶುಭಾಶಯ ವಿನಿಮಯ ಮಾಡಿಕೊಂಡರು. ಈ ವೇಳೆ ಮಾತನಾಡಿದ ಟ್ರಂಪ್, ಆಡಳೀತಾರೂಢ ಸರ್ಕಾರದ ಗೆಲುವು ತುಂಬಾ ದೊಡ್ಡದು ಎಂದು ಬಣ್ಣಿಸಿದ್ದಾರೆ. ಶೇ.72ರಷ್ಟನ್ನು ಮಾತ್ರ ನಾನು ತಿಳಿದಿದ್ದೇನೆ. ಆದರೆ, ಯುನೈಟೈಡ್ ಸ್ಟೇಟ್ಸ್(ಯುಎಸ್)ನಲ್ಲಿ ಇದನ್ನು ಅಭೂತಪೂರ್ವ ಗೆಲುವು ಎಂದು ಬಣ್ಣಿಸಲಾಗಿದೆ ಎಂದು ತಿಳಿಸಿದರು.

ಲೋಕಸಭಾ ಚುನಾವಣೆಯ ಗೆಲುವು ಪ್ರಧಾನಿ ಮೋದಿ ಅವರ ಬಣಗಳನ್ನು ಒಗ್ಗೂಡಿಸುವ ತಂತ್ರಕ್ಕೆ ಸಂದ ಜಯ. ನಾನು ಕಂಡಂತೆ ನೀವು ಅನೇಕ ಬಣಗಳನ್ನು ಹೊಂದಿದ್ದೀರಿ. ಮೊದಲ ಅಧಿಕಾರಾವಧಿಯಲ್ಲಿ ಅವರು ಪರಸ್ಪರ ಕಿತ್ತಾಡುತ್ತಿದ್ದರು. ಆದರೆ ಇದೀಗ ಎಲ್ಲರೂ ಜೊತೆಯಾಗಿದ್ದಾರೆ. ಅವರನ್ನು ಒಟ್ಟಾಗಿ ತರುವಲ್ಲಿ ಶ್ರಮಿಸಿದ್ದೀರಿ. ಇದು ನಿಮಗೆ ಹಾಗೂ ನಿಮ್ಮ ಸಾಮಥ್ರ್ಯಕ್ಕೆ ಸಂದ ಅದ್ಭುತ ಗೌರವ ಎಂದು ಟ್ರಂಪ್ ಬಣ್ಣಿಸಿದ್ದಾರೆ.

ಭಾರತ ಮತ್ತು ಅಮೆರಿಕ ನಡುವಿನ ಮಿಲಿಟರಿ ಸಹಕಾರವನ್ನು ನೋಡಿದಾಗ ಉಭಯ ದೇಶಗಳು ‘ಉತ್ತಮ ಸ್ನೇಹ’ ಹೊಂದಿದ್ದು, ಎರಡೂ ದೇಶಗಳು ಎಂದೂ ಇಷ್ಟು ಹತ್ತಿರವಾಗಿರಲಿಲ್ಲ. ವ್ಯಾಪಾರದಲ್ಲಿಯೂ ಸಹ ಉಭಯ ದೇಶಗಳು ಒಟ್ಟಾಗಿ ಕೆಲಸ ಮಾಡಬೇಕಿದ್ದು, ಈ ಕುರಿತು ಇಂದು ಚರ್ಚಿಸಬೇಕಿದೆ. ವಿಶೇಷವಾಗಿ ಎರಡೂ ದೇಶಗಳ ನಡುವಿನ ಸುಂಕದ ಕುರಿತು ಮಾತನಾಡಬೇಕಿದೆ ಎಂದು ತಿಳಿಸಿದರು.

ಪ್ರತಿಯಾಗಿ ಪ್ರಧಾನಿ ಮೋದಿ ಶುಭಾಶಯ ಕೋರಿದ್ದು, ಟ್ರಂಪ್ ಅವರ ಅಭಿನಂದನೆಗೆ ಧನ್ಯವಾದ ತಿಳಿಸಿದ್ದಾರೆ. ಅಲ್ಲದೆ, ಇದೇ ವಾರದಲ್ಲಿ ಭಾರತದ ಪ್ರವಾಸದಲ್ಲಿದ್ದ ಯುಎಸ್ ವಿದೇಶಾಂಗ ಕಾರ್ಯದರ್ಶಿ ಮೈಕ್ ಪೊಂಪಿಯೊ ಅವರ ಹೃದಯ ಮುಟ್ಟುವ ಸಾಲುಗಳ ಪತ್ರದ ಕುರಿತು ಸಹ ಧನ್ಯವಾದ ತಿಳಿಸಿದರು.

ಪರಸ್ಪರ ಸ್ನೇಹ ವಿನಿಮಯದ ನಂತರ ಮಾತನಾಡಿದ ಟ್ರಂಪ್, ದೊಡ್ಡ ವಿಷಯವನ್ನು ಘೋಷಿಸುವುದು ಬಾಕಿ ಇದೆ. ಬಹುದೊಡ್ಡ ವ್ಯಾಪಾರ, ವ್ಯವಹಾರ ಹಾಗೂ ಉತ್ಪಾದನೆ ನಿಯಮಗಳ ಕುರಿತು ಭಾರತದೊಂದಿಗೆ ಹಂಚಿಕೊಳ್ಳಬೇಕಿದೆ ಎಂದು ಹೇಳಿದರು.

ಲೋಕಸಭಾ ಚುನಾವಣೆಯಲ್ಲಿ 542 ಲೋಕಸಭಾ ಸ್ಥಾನಗಳ ಪೈಕಿ ಎನ್‍ಡಿಎ ಒಟ್ಟು 353 ಸ್ಥಾನಗಳನ್ನು ಗೆದ್ದಿದ್ದು, ಬಿಜೆಪಿ 303 ಕ್ಷೇತ್ರಗಳಲ್ಲಿ ಜಯಗಳಿಸಿದೆ. ಈ ಮೂಲಕ ಎನ್‍ಡಿಎ ಗೆಲುವಿನ ಪ್ರಮಾಣ ಶೇ.65ರಷ್ಟಾಗಿದೆ.